Ayteke ig Kiyavwiye Jesus awna gitkis hiyeg akiw.
Giwn:
— Nah akkite yit abektey.
Ay paha avuriwket gidahankis nuhiyegavu kewa muwtohbe gavuriwkegkisbe.
Pahatrawa ahin adahan pareket atere.
Ku pahavwi parak arimkat gavuriwkegkis muwtoh heneme ku wis hiyap ig ka parak ku kiw pareket,
ku ig parak ayamaw aharaptak iyar,
ayge nikwe wis hiyakgi ku ig amepye.
Wis hiyaknig ku ig ayta kidisne arikna ku pariye kane gidahanma.
Henewatbakig.
Pahavwime ku pariye parekwiye ku kiw pareket,
igi muwtoh akivara.
Avuriwkevutne ku pariye ayge ariku muwtoh gavuriwkegkis,
ig woka asabwat gidahannenwa igyewa muwtoh akivara.
Asabrat woka,
neras muwtoh ayge igkis timap gikuvimna gikivarakis.
Igme humak givigvu.
Ig kanum mpuse giwkis.
Ig pekkisgikis tahan kabaywakat.
Pisenwa givesnikis ig wew pitati giwkis,
igkisme makeke gihavu butte.
Igkis kuruw gihavu mmanawa igkis kuwis hiyeke gikivarakis gikuvimna.
Gihavume nawenyewa hiyeg igkis ka wew mmanawa igkis ka hiyak gikuvimna.
Ku aysaw igkis timap ner gikuvimna,
igkis sigisbet giw.
Henewatbaki ig Kiyavwiye Jesus awna.
Ig kehe abektey heneme igkis timepnevwi ka pukuha inakni giwn.
Ig hiyapni hene,
ig awna gitkis akiw.
Giwn:
— Nah akkite yit huwewe.
Nahnewa ke inibe ahinbe gidahankis muwtoh.
Henewatbaki nah.
Nahnewa pareket arikutwiye nuhiyegavu gavuriwkegkis.
Nahwata pesket arimketwiye kabayka.
Ka aynsima kinisekevutnevwi kuwis danuh navitkig.
Igkis ikawnamahkis ke wotbe igkis ekkenes Uhokri giwnbe.
Bawa kawa.
Nutuh igkis kewa amevwavyebe ku pariye aharitne giweptenkis nuvigvu.
Heneme ku samah neras muwtoh ka iha nawenyewa hiyeg giwn,
igkis nuhiyegavu kawnata iha giwnkis neras kinisekevutnevwi.
Nahnewa pareket arikutwiye nuhiyegavu gavuriwkegkis.
Ku samah muwtoh parak ku kiw pareket adahan ayemwevye ariw mbayka,
hawata neras ku pariye kamaxwenevwi nuvitit ignes isahptawnek ariw mbayka.
Hawata akiw,
ku samah muwtoh pes ku kiw pareket adahan ivegvene gimanakis,
hawata neras ku pariye kamaxwenevwi nuvitit igkis utinek madikte ku pariye gimawkanitnenes.
Amevwavye ayta ininewa adahan gameptenkis muwtoh,
giwmeptenkis,
pisenwevye gihawkankis.
Nahme nah ayta adahan nuhiyegavu kadeheten,
adahan igkis igisavye akak kabayka.
— Nah avuriw nuhiyegavu kabayntiwa kewa pahavwi muwtoh akivarabe kibeyne.
Ig muwtoh akivara ku pariye kibeyne ig ahegbet adahan umahkiswa adahan gamnihtenkis givigvu.
— Gaytakis hiyeg avuriw muwtoh heneme igkis ka gikivarakisma.
Neras muwtoh ka gidahankisma,
igkis he gikavriwtenkisnen adahan katiwnihka.
Ayge nikwe ku pahavwi axtigi danuh atere,
ig muwtoh gikavriwtenkis hiyapni hene,
ig diyuhe giwkis muwtoh.
Ig sigise giwkis.
Ayge nikwe ig axtigi kamaxe muwtoh.
Igkis madikte pekhe.
Igme muwtoh gikavriwtenkis ig sigise giwkis mmanawa ig ka batekyema gikakkis.
Ig gikavuriwtenkis he aharitnenen gitiwninen.
Nahme ka henema.
— Nahme nah kewa muwtoh akivarabe kibeyne.
Nah hiyak madikte nuvigvuh kabayntiwa.
Igkisme hiyakun hawata.
Usuh hiyakak pawtak kabayntiwa hawata ku samah nah hiyakak gikak Niguh.
Nah umahkiswenek adahan gamnihtenkis.
Gaytakis nuvigvuh yumahte ariku gavuriwkegkis.
Amawka nah iwavavevgikis atere.
Igkis timap nukuvimnanek.
Igkis kamaxwa nuvititnek.
Ayge nikwe igkis humaw pahayruknene gikakkis nuvigvuh ay.
Igkis madikte pahavwiwa gikivarakis.
Nah umahkiswenek nuwnteknewa adahan nah kannikaw akiwnek.
Inneki keh Niguh batek nukakuh.
Wake adahan nah ka umahkiswa nuwnteknewatbe,
yumakam hiyeg hiyak nuwmak.
Heneme nahwa umahkiswa.
Nah kadahan nannuh adahan nah umahkiswa.
Nah kadahanwata nannuh adahan nah kannikaw akiw.
Henewatbaki Niguh awna nutuh.
Neras judeyenevwi giwewkistenkis timapni hene,
gihiyekemnikis ibekhewbet akiw.
Gaytakis awna:
— Wavitye ay givit.
Ig puwvup.
Mmeneki yis timap giwn?
Gaytakisme kaytwa giwnkis:
— Ig yuma wavitye ay givit.
Wavitye ka awna ke inaknibe.
Ig kawnata hiya aviyhak hiyeg motviye.